CELEX: 32016R0056
Language: ro
Date: 2016-01-19 00:00:00
Title: Regulamentul (UE) 2016/56 al Comisiei din 19 ianuarie 2016 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea extractelor de rozmarin (E 392) în grăsimile tartinabile (Text cu relevanță pentru SEE)

20.1.2016   
            
            
               RO
            
            
               Jurnalul Oficial al Uniunii Europene
            
            
               L 13/46
            
         REGULAMENTUL (UE) 2016/56 AL COMISIEI
   din 19 ianuarie 2016
   de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea extractelor de rozmarin (E 392) în grăsimile tartinabile
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
   întrucât:
   
               (1)
            
            
               Anexa II la Regulamentul (CE) nr. 1333/2008 prevede o listă a Uniunii de aditivi alimentari autorizați pentru utilizare în produsele alimentare și condițiile de utilizare a acestor aditivi.
            
         
               (2)
            
            
               Această listă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
            
         
               (3)
            
            
               La data de 18 aprilie 2013, a fost depusă o cerere de autorizare pentru utilizarea extractelor de rozmarin (E 392) ca antioxidant în grăsimile tartinabile, mai exact în alimentele din categoria 02.2.2 din anexa II la Regulamentul (CE) nr. 1333/2008. Cererea a fost ulterior pusă la dispoziția statelor membre în conformitate cu articolul 4 din Regulamentul (CE) nr. 1331/2008.
            
         
               (4)
            
            
               Conform cererii, utilizarea extractelor de rozmarin (E 392) este necesară pentru a păstra calitatea și stabilitatea grăsimilor tartinabile cu un conținut de grăsime mai mic de 80 % atunci când conținutul de acizi grași polinesaturați este de peste 15 % g/g din totalul acizilor grași și/sau atunci când conținutul de ulei de pește sau de ulei de alge este de peste 2 % g/g din totalul acizilor grași, protejându-le împotriva deteriorării cauzate de oxidare.
            
         
               (5)
            
            
               La data de 7 martie 2008, Autoritatea Europeană pentru Siguranța Alimentară (denumită în continuare „autoritatea”) a adoptat un aviz (3) privind utilizarea extractelor de rozmarin ca aditiv alimentar. Pe baza marjelor de siguranță stabilite folosind NOAEL (niveluri la care nu se observă niciun efect advers) (4) din diverse studii, în care, în general, NOAEL reprezintă cele mai ridicate doze testate, și utilizând estimări prudente privind expunerea prin alimentație, s-a concluzionat că utilizarea extractelor de rozmarin descrisă în avizul științific respectiv pentru utilizările și la dozele propuse nu reprezintă o problemă legată de siguranță. Utilizarea extractelor de rozmarin (E 392) în grăsimile tartinabile nu a fost inclusă în aviz.
            
         
               (6)
            
            
               La data de 7 mai 2015, autoritatea a emis un aviz (5) cu privire la extinderea utilizării extractelor de rozmarin (E 392) în grăsimile tartinabile. Evaluarea a luat în considerare consumul de emulsii grase cu un conținut de grăsime mai mic de 80 %. Autoritatea a concluzionat că extinderea propusă a utilizării nu ar modifica expunerea estimată la aditivul alimentar, în comparație cu utilizările autorizate deja aprobate și că concluziile avizului din 7 martie 2008 rămân valabile.
            
         
               (7)
            
            
               Pentru acest motiv, este oportun să se autorizeze utilizarea extractelor de rozmarin (E 392) ca antioxidant în grăsimile tartinabile cu un conținut de grăsime mai mic de 80 %, alimente din categoria 02.2.2 din anexa II la Regulamentul (CE) nr. 1333/2008.
            
         
               (8)
            
            
               Prin urmare, anexa II la Regulamentul (CE) nr. 1333/2008 ar trebui modificată în consecință.
            
         
               (9)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 ianuarie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 31.12.2008, p. 16.
   
      (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
   
      (3)  EFSA Journal (2008); 721, 1-29.
   
      (4)  NOAEL (No Observed Adverse Effect Level – nivel la care nu se observă niciun efect advers) – doza sau concentrația unei substanțe testate la care nu se constată niciun efect advers.
   
      (5)  EFSA Journal 2015;13(5):4090.
   
      ANEXĂ
      Partea E din anexa II la Regulamentul (CE) nr. 1333/2008, categoria de alimente 02.2.2 „Alte emulsii de grăsimi și uleiuri, inclusiv produse tartinabile, astfel cum sunt definite în Regulamentul (CE) nr. 1234/2007, și emulsii lichide” se modifică după cum urmează:
      
                  (a)
               
               
                  după rubrica referitoare la aditivul alimentar E 385 se introduce următoarea rubrică:
                  
                               
                           
                           
                              „E 392
                           
                           
                              Extracte de rozmarin
                           
                           
                              100
                           
                           
                              (41) (46)
                           
                           
                              numai grăsimi tartinabile cu un conținut de grăsime mai mic de 80 %”
                           
                        
            
                  (b)
               
               
                  după nota de subsol 4 se adaugă următoarele note de subsol:
                  
                               
                           
                           
                               
                           
                           
                              
                                          „(41):
                                       
                                       
                                          Exprimat în raport cu substanța grasă.
                                       
                                    
                        
                               
                           
                           
                               
                           
                           
                              
                                          (46):
                                       
                                       
                                          Ca sumă de carnosol și acid carnosic.”